กรมทางหลวง เตรียมเปิดให้บริการด่านเก็บเงินค่าธรรมเนียมผ่านทางโป่ง บนมอเตอร์เวย์ เส้นทาง ชลบุรี – พัทยา  ไประยองในเดือนธันวาคมนี้ เพื่อลดปัญหาการจราจรติดขัดบริเวณหน้าด่าน
นายอภิชาติ  จันทรทรัพย์  รองอธิบดีกรมทางหลวง เปิดเผยถึงความคืบหน้าโครงการงานเพิ่มประสิทธิภาพด่านเก็บเงินค่าธรรมเนียมผ่านทางโป่ง บนทางหลวงพิเศษหมายเลข 7  หรือมอเตอร์เวย์ เส้นทาง ชลบุรี – พัทยา  เพื่อแก้ไขปัญหาการจราจรติดขัดบริเวณหน้าด่านเก็บเงิน โดยคาดว่าโครงการดังกล่าวพร้อมที่จะเปิดใช้ได้ภายในเดือนธันวาคมนี้  โดยดำเนินงานเพิ่มตู้เก็บเงิน 2 ตู้ พร้อมขยายช่องทางรับรถบริเวณหลังด่านฯจากเดิม 4 ช่องจราจร เป็น 6 ช่องจราจร เพื่อเพิ่มประสิทธิภาพในการระบายรถออกสู่ทางหลวงหมายเลข 36  ไปจังหวัดระยอง  จันทบุรี และตราด นอกจากนี้ กรมทางหลวง ยังมีการปรับปรุงเพิ่มประสิทธิภาพในบริเวณด่านเก็บค่าธรรมเนียมผ่านทางด่านหนองขาม4 ดำเนินการปรับปรุงขยายช่องทางก่อนเข้าด่านเก็บเงินฯและเพิ่มตู้เก็บเงิน 1 ตู้ พร้อมขยายช่องทางรับรถบริเวณหลังด่านฯ เพื่อเพิ่มประสิทธิภาพในการระบายรถออกสู่มาบเอียง และทางหลวงหมายเลข 3701

อย่างไรก็ตาม เพื่อเป็นการลดการจราจรบริเวณหน้าด่านและความรวดเร็วของผู้ใช้ทาง ขอให้ผู้ใช้รถติดระบบ M-PASS เพื่อความคล่องตัวบริเวณหน้าด่าน โดยสามารถใช้ได้ทั้งมอเตอร์เวย์ของกรมทางหลวงและทางด่วนของการทางพิเศษแห่งประเทศไทย สำหรับสำหรับผู้ที่ต้องการติดตั้งระบบ M-Pass สามารถติดต่อได้ที่ธนาคารกรุงไทยทุกสาขาหรือที่ด่านเก็บเงินทับช้าง 2 บนทางหลวงพิเศษหมายเลข 9 เส้นทางบางปะอิน - บางพลี หรือที่ Service Area บนทางหลวงหมายเลข 7 เส้นทางกรุงเทพฯ - ชลบุรี- พัทยา โดยสามารถสอบถามรายละเอียดได้ที่ 1586 กด 9 หรือ http://www.thaim-pass.com